# Símbols de Paterna

L'escut i la bandera de Paterna són els símbols representatius de Paterna, municipi de la comarca de l'Horta Nord, al País Valencià.

## Escut heràldic

L'escut oficial de Paterna té el següent blasonament:
| « | Escut partit. Primer, d'or, els quatre pals de gules. Segon, de gules, la Torre, d'or. En punta, d'argent, el creixent escacat de sable i or, revessat. Al timbre, corona reial. | » |

## Bandera

La bandera oficial de Paterna té la següent descripció:
| « | Bandera de proporcions 2:3. Tercejada a l'asta. El primer quarter junt a l'asta escacat de negre i or. En el segon, al batent de roig, al centre una torre d'or que porta baix un creixent ranversat, escacat de negre i or. | » |

## Història

L'escut de Paterna fou aprovat per Decret 2205/1973, de 17 d'agost, publicat en el BOE núm. 226 de 20 de setembre de 1973.
L'escut està armat amb els quatre pals en consideració a la conquesta de Paterna pel rei Jaume I. La torre mudèjar és el monument més emblemàtic d'aquesta localitat valenciana, i ja apareixia al vell escut dels documents administratius del segle xix. El creixent són les armes de la família Luna, que va governar el poble durant els segles XIII al XV.
En l'Arxiu Històric Nacional es conserva un segell en tinta de l'Ajuntament de 1876. Hi apareix una torre coronada i terrassada i la llegenda «ALCALDIA CONSTL. DE PATERNA».
El ple d l'Ajuntament de 12 de setembre de 1972 aprovà el projecte de l'escut heràldic municipal amb la següent descripció:
| « | Escut sense quarterar, en l'únic camp, d'or, porta els quatre pals de gules (...), al centre de l'escut la Torre mudèjar (...). Entat en punta, d'argent, un creixent revessat escacat d'or i sable, armes dels Luna, (...). Timbrat de Corona Reial. | » |
Posteriorment, la Reial Acadèmia de la Història (RAH) emetí un informe favorable però on modificava la distribució dels elements i on senyalava que la torre no havia de ser ni del seu color ni fidel a cap arquitectura concreta. Finalment, el 26 de juny de 1973, l'Ajuntament acceptà les modificacions de la RAH.
La bandera fou aprovada per Resolució de 28 de febrer de 2003, del conseller de Justícia i Administracions Públiques, publicada en el DOGV núm. 4.468 de 27 de març.

## Vegeu també

* Llista d'escuts del País Valencià.
* Escuts i banderes de l'Horta Nord.

## Referències

* 1 2 «Decreto 2205/1973, de 17 de agosto, por el que se autoriza al Ayuntamiento de Paterna, de la provincia de Valencia, para adoptar su escudo heráldico municipal» (pdf) (en castellà). Butlletí Oficial de l'Estat, 226, 20-09-1973, pàg. 18.305 [Consulta: 11 octubre 2015].
* ↑ Generalitat Valenciana. Escuts i banderes dels municipis de la Comunitat Valenciana (pdf), 2003, p. 292 [Consulta: 12 setembre 2015].
* 1 2 3 Duarte Ruz, Jesús. «La Torre de Paterna. Historia y gestión del patrimonio» (en castellà). MUPART (Memoria, Uso, Pasado y ARTe) p. 4-5, setembre 2014. Arxivat de l'original el 18 de setembre 2018. [Consulta: 11 octubre 2015].
* ↑ «Nuestro escudo heráldico» (en castellà). Paternateca, la passió d'un poble, 05-01-2015. [Consulta: 11 octubre 2015].
* ↑ Arxiu Històric Nacional. «Sello de la Alcaldía Constitucional de Paterna, Valencia, 1876 (Colección de sellos en tinta)». PARES-Portal de Archivos Españoles. [Consulta: 8 setembre 2017].
* ↑ «Resolució de 28 de febrer, del conseller de Justícia i Administracions Públiques, per la qual s'aprova la bandera de l'Ajuntament de Paterna (València)». Diari Oficial de la Generalitat Valenciana, 4.468, 27-03-2003, pàg. 9.240 [Consulta: 6 juliol 2016].